SPPT พุ่ง 8.64% ลุ้นปีนี้ขาดทุนลดลง หลังปรับโครงสร้างธุรกิจคุมค่าใช้จ่าย
SPPT พุ่ง 8.64% ทำนิวไฮในรอบกว่า 4 ปี ลุ้นปีนี้ขาดทุนลดลง หลังปรับโครงสร้างธุรกิจคุมค่าใช้จ่าย ล่าสุด ณ เวลา 11.20 น. ราคาอยู่ที่ 4.78 บาท บวก 0.38 บาท หรือ 8.64% สูงสุดที่ 4.82 บาท ต่ำสุดที่ 4.42 บาท มูลค่าซื้อขายที่ 140.63 ล้านบาท
20 ธ.ค. 2559

ผู้สื่อข่าวรายงานว่า ราคาหุ้น บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT ณ เวลา 11.20 น. ราคาอยู่ที่ 4.78 บาท บวก 0.38 บาท หรือ 8.64% สูงสุดที่ 4.82 บาท ต่ำสุดที่ 4.42 บาท มูลค่าซื้อขายที่ 140.63 ล้านบาท ขณะที่ดัชนีตลาดหุ้นไทยโดยรวมลบ 0.41%

น.ส.ศิริธร ชนะวงศ์ กรรมการ บริษัท ซิงเกิ้ล พอยท์ พาร์ท (ประเทศไทย) หรือ SPPT เปิดเผยว่า บริษัทคาดว่ารายได้ปี 59 น่าจะต่ำกว่าปีก่อนที่มีรายได้ 501.51 ล้านบาท โดย 9 เดือนแรกมีรายได้ราว 321.68 ล้านบาท ซึ่งเป็นไปตามภาวะเศรษฐกิจที่ยังคงชะลอตัว ขณะที่คาดว่าในปีนี้ผลขาดทุนสุทธิคงจะลดลงจากปีก่อนที่มีผลขาดทุน 25.22 ล้านบาท หลังจาก 9 เดือนแรกขาดทุน 12.26 ล้านบาท เป็นผลจากการปรับโครงสร้างธุรกิจด้วยการควบคุมค่าใช้จ่ายด้านการผลิต ต้นทุนวัตถุดิบ ส่งผลทำให้ค่าใช้จ่ายในการขายและการบริหารปรับตัวดีขึ้น
ทั้งนี้ สัดส่วนรายได้ของบริษัทยังคงมาจากการขาย การรับจ้าง และค่าเช่าอสังหาริมทรัพย์เพื่อการลงทุน โดยรายได้จากการขาย แบ่งเป็นกลุ่มสินค้า Auto&amp;Machine Parts , Hard Disk Drive (HDD) ส่วนรายได้จากการรับจ้าง มาจากรับผลิตเลนส์ ซึ่งในภาพรวมธุรกิจยังคงมีการเติบโตที่ดี โดยเฉพาะกลุ่มสินค้า HDD ที่มียอดการสั่งซื้อเพิ่มขึ้น 
“ปีนี้เราอาจจะไม่สามารถพลิกกลับมามีกำไรสุทธิได้ แต่เราเชื่อว่าจะมีผลขาดทุนสุทธิลดลง จาก 9 เดือนที่ผ่านมาขาดทุนลดลงมาอยู่ราว 12 ล้านบาทแล้ว ทั้งปีก็น่าจะลดลงมาอีกได้ จากการดำเนินการลดต้นทุนอย่างต่อเนื่อง ขณะที่รายได้ก็น่าจะต่ำกว่าปีก่อน ตามภาวเศรษฐกิจที่ยังคงชะลอตัว “น.ส.ศิริธร กล่าว
นอกจากนี้ บริษัทมองแนวโน้มผลประกอบการในไตรมาส 4/59 บริษัทคาดจะทำได้ใกล้เคียงกับไตรมาส 3/59 จากยอดคำสั่งซื้อที่เข้ามาอย่างต่อเนื่อง ประกอบกับ ยังคงดำเนินการลดต้นทุน ควบคุมค่าใช้จ่าย เพื่อให้ค่าใช้จ่ายในการขายและบริหารดีขึ้น
สำหรับแผนการดำเนินงานในปี 60 บริษัทยังอยู่ในช่วงของการทำแผนดังกล่าว แต่เบื้องต้นยังมองว่าเศรษฐกิจในปีหน้าก็คงยังไม่ต่างจากปีนี้มากนัก 